**NÁRODNÁ RADA SLOVENSKEJ REPUBLIKY**

VIII. volebné obdobie

1027

 **NÁVRH VLÁDY**

**na skrátené legislatívne konanie o vládnom návrhu zákona** **o financovaní voľného času dieťaťa a o zmene a doplnení niektorých zákonov**

Vláda Slovenskej republiky predkladá návrh na skrátené legislatívne konanie o vládnom návrhu zákona o financovaní voľného času dieťaťa a o zmene a doplnení niektorých zákonov.

V dôsledku epidemiologickej situácie na území Slovenskej republiky spôsobenej ochorením COVID-19 boli prijímané opatrenia s cieľom zamedziť šírenie tohto nákazlivého ochorenia. Sprievodné javy väčšiny z týchto opatrení však drasticky vplývali na takmer všetky segmenty slovenského hospodárstva s následným kaskádovitým efektom na ceny takmer všetkých tovarov a služieb. Aj napriek zlepšujúcim sa epidemiologickým podmienkam je zrejmé, že návrat do stavu, ktorý existoval pred vypuknutím pandémie ochorenia COVID-19, bude mimoriadne zložitý, o to zvlášť, keď došlo k ďalšiemu negatívnemu javu, ktorým je situácia na Ukrajine.

Naliehavosť prijatia návrhu zákona vyplýva z potreby hľadania účinných prostriedkov zameraných na elimináciu značných hospodárskych škôd, ktoré môžu nastať z dôvodu zníženého dopytu zo strany obyvateľstva, ako následku poklesu ich reálnych príjmov, spôsobených vplyvom inflácie a iných externalít.

Vplyvy uvedenej situácie sú pritom znásobené aktuálnym stavom spoločnosti postihnutej dopadmi pandémie ochorenia COVID-19 a dopadov situácie na Ukrajine, v dôsledku ktorých obyvateľstvo nemôže častokrát reálne alokovať svoje prostriedky do spotreby iných, než nevyhnutných tovarov a služieb.

Keďže tento problém, z dôvodu, že ide o globálny jav znásobený mnohými negatívnymi faktormi, nie je možné riešiť len konvenčnými nástrojmi, je potrebné hľadať opatrenia na riešenie uvedených negatívnych dopadov.

Cieľom navrhovaných opatrení je eliminácia hroziacej hospodárskej krízy stimuláciou na strane dopytu, rastu chudoby a poskytnutie pomoci pre najviac postihnuté zložky spoločnosti. Rovnako sa týmito opatreniami z materiálneho pohľadu zabezpečí aj udržanie ústavou garantovaného práva rodičov, ktorí sa starajú o deti, na pomoc od štátu, zakotveného v článku 41 odsek 5 Ústavy Slovenskej republiky.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona o financovaní voľného času dieťaťa a o zmene a doplnení niektorých zákonov.

V Bratislave dňa 18. mája 2022

**Eduard Heger, v. r.**

predseda vlády Slovenskej republiky

**Igor Matovič, v. r.**

podpredseda vlády a minister financií Slovenskej republiky